[{"text_idx": "#000001", "text": "Mae Ceri yn fab i ddau o arlunwyr mwyaf blaenllaw Cymru, Claudia Williams a Gwilym Prichard. Mae ei arddull unigryw yn archwilio eiconograffeg sy\u2019n cyfuno ffurfiau addurniadol a chynrychioliadol. Mae\u2019n credu, yn ei achos o, bod \u201cheriau creadigrwydd bob amser yn cael eu gwobrwyo gan elfen o\u2019r annisgwyl\u201d. Ysgrifenna fel hyn:"}, {"text_idx": "#000002", "text": "Rydw i bob amser wedi bod a\u0302 diddordeb mewn ymwybyddiaeth yn ei ffurfiau amrywiol. Pan dwi\u2019n paentio, dwi\u2019n ceisio cael teimlad o ryw fyd arall, rhyw fath arall o fodolaeth. Rydw i\u2019n ymdrechu i wneud paentiadau sy\u2019n newid canfyddiad gweledol rhywun, i ennyn ymdeimlad o ryfeddod a phryder ar yr un pryd."}, {"text_idx": "#000003", "text": "Mae Ceri yn dod a\u0302 ffurfiau dynol ac anifeilaidd ynghyd. Mae ffigurau arallfydol yn cyferbynnu\u2019n llwyr a\u0302 gwrthrychau cyffredin y cartref. Wrth gyfosod y cyfarwydd a\u0302\u2019r anghyffredin, mae\u2019n creu gwyriadau swrrealaidd a chythryblus oddi wrth y byd rydym ni\u2019n ei adnabod. Fel y dywed yr ysgrifennwr a\u2019r artist Neal Brown:"}, {"text_idx": "#000004", "text": "Mae paentiadau Ceri Pritchard yn gyfareddol, yn enwedig oherwydd eu heithafion. Maen nhw\u2019n gadarn yn eu hargyhoeddiad swrrealaidd clasurol rhyfeddol, a gall hon fod yn sefyllfa unig yng nghyd-destun celfyddyd gyfoes [...] Mae ei synnwyr o\u2019r pwrpas swrrealaidd hwn, ynghyd a\u0302 moeseg waith ddyfal, yn ei wneud yn enghraifft gyflawn o argyhoeddiad arlunyddol."}, {"text_idx": "#000005", "text": "Ganed Ceri yn Birmingham yn 1954 ac astudiodd gerflunwaith yn Ysgol Gelf Lerpwl. Ar o\u0302l derbyn BA mewn Celfyddyd Gain, cofrestrodd yn Ysgol Gelf Sant Martin. Symudodd Ceri i Ffrainc yn 1980 lle newidiodd ei waith o\u2019r tri dimensiwn i\u2019r dau ddimensiwn. Collage a llun-gopi\u0308au oedd man cychwyn ei fywyd fel paentiwr. Dangosodd ei waith newydd am y tro cyntaf yn Oriel Jon Gerstad yn Efrog Newydd yn 1986. Yn o\u0302l yn Ffrainc, cynhyrchodd gyfres o fideos arbrofol cyn symud i Fecsico. \u201cMae fy ngwaith yn adlewyrchu bywyd sy\u2019n newid yn gyson,\u201d meddai, \u201cmae pob gwlad a lle yn gadael o\u0302l annileadwy, a chyfoeth o ddylanwadau a phrofiadau newydd ac amrywiol sy\u2019n cronni\u2019n barhaus."}, {"text_idx": "#000008", "text": "Yn dathlu cyswllt diwylliannol mae arddangosfa o waith gan artistiaid o Fangor, Soest a Chwaer Ddinasoedd eraill yn nodi hanner canmlwyddiant gefeillio Dinas Bangor gyda Soest, yr Almaen. Mae gefeillio tref yn galluogi perthynas arbennig rhwng dwy gymuned, gan hybu dealltwriaeth o wahanol ddiwylliannau."}]